**SUTUSESISESEKS**

 **KASUTAMISEKS**

Märge tehtud: 22.10.2020

Kehtib kuni: EISi edastamiseni

Alus: avaliku teabe seadus

§ 35 lg 2 p 2

Teabevaldaja:Maaeluministeerium

**ASUTUSESISESEKS**

 **KASUTAMISEKS**

Märge tehtud: 22.10.2020

Kehtib kuni: EISi edastamiseni

Alus: avaliku teabe seadus

§ 35 lg 2 p 2

Teabevaldaja:Maaeluministeerium

**SELETUSKIRI**

**maaeluministri määruse „2021. aastal antavad tootmiskohustusega seotud otsetoetused ja väikepõllumajandustootja toetus” eelnõu juurde**

**1. Sissejuhatus**

Määrus kehtestatakse Euroopa Liidu ühise põllumajanduspoliitika rakendamise seaduse (edaspidi *ELÜPS*) § 11 lõike 3 alusel.

Määrusega sätestatakse liikmesriigile kohaldamiseks vabatahtlike toetuskavade alusel antavad toetused, mida on 2021. aastal võimalik taotleda.

Määruse eelnõu ja seletuskirja koostas Maaeluministeeriumi maakasutuspoliitika osakonna otsetoetuste büroo peaspetsialist Birgit Pai (625 6146, birgit.pai@agri.ee). Juriidilise ekspertiisi määruse eelnõule on teinud Maaeluministeeriumi õigusosakonna nõunik Mari-Liis Kivipõld (625 6283, mari-liis.kivipold@agri.ee) ning eelnõu ja seletuskirja on keeleliselt toimetanud sama osakonna peaspetsialist Laura Ojava (625 6523, laura.ojava@agri.ee).

**2. Eelnõu sisu ja võrdlev analüüs**

Tulenevalt Euroopa Parlamendi ja nõukogu määrusest (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608–670), on Eesti riik kohustatud rakendama teatud toetuskavasid, nagu ühtne pindalatoetus, kliimat ja keskkonda säästvate põllumajandustavade toetus ja noore põllumajandustootja toetus. Lisaks on liikmesriigil teatud toetuskavade puhul võimalus valida, kas neid rakendada ja kui, siis milliseid neist. Sellised on ELÜPSi § 11 lõike 1 punktides 4−7 nimetatud toetused.

Eelnõu kohaselt on 2021. aastal võimalik taotleda Euroopa Põllumajanduse Tagatisfondi (edaspidi *EAGF*) vahenditest rahastatavat väikepõllumajandustootja toetust, piimalehma kasvatamise otsetoetust, piimalehma kasvatamise otsetoetust Saaremaal, Hiiumaal, Muhus, Kihnus ja Ruhnus, ute ja kitse kasvatamise otsetoetust ning puu- ja köögivilja kasvatamise otsetoetust. Nimetatud toetuste saamise täpsemad nõuded ning toetuste taotlemise ja taotluste menetlemise kord kehtestatakse iga toetuse kohta maaeluministri määrusega.

Eesti on 2014. aasta 1. augustiks saatnud Euroopa Komisjonile teavituse tootmiskohustusega seotud toetuskavade rakendamise kohta ning komisjoni palvel esitanud lisadokumendid ja põhjendused, mis selgitavad nende toetuskavade rakendamise vajadust. Lisaks esitas Eesti 2016. aasta 1. augustiks analüüsi ja põhjendused kahe tootmiskohustusega seotud toetuse muutmiseks ning kahe tootmiskohustusega seotud toetuse andmise lõpetamiseks alates 2017. aastast. 2019. aasta 1. augustiks esitas Eesti Euroopa Komisjonile analüüsi ja põhjendused uue tootmiskohustusega seotud toetuse andmiseks. Eesti soovib jätkata 2021. aastal eraldi piimalehma kasvatamise otsetoetuse maksmist Saaremaal, Hiiumaal, Muhus, Kihnus ja Ruhnus. Piimalehma kasvatamise otsetoetust on makstud alates 2015. aastast kogu Eestis, kuid alates 2020. aastast makstakse piimalehma kasvatamise otsetoetust kahe erineva toetusena. Täpsemad nõuded kehtestatakse maaeluministri määrusega. 2021. aastal taastatakse tootmiskohustusega seotud toetus ka ute- ja kitsekasvatajatele. Viimati rakendati seda toetust aastatel 2015 ja 2016.

**3. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega. Eelnõu ettevalmistamisel võeti aluseks Euroopa Parlamendi ja nõukogu määrus (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 608–670). Eesti teavitas Euroopa Komisjoni rakendatavatest toetuskavadest esimest korda 1. augustil 2014, alates 2017. aastast kehtima hakanud muudatustest 1. augustil 2016 ning alates 2021. aastast kehtima hakkavatest muudatustest teavitamise tähtaega pole Euroopa Komisjon veel määranud, kuna veel ei ole vastu võetud ELi ühise põllumajanduspoliitika ning ühes sellega ka otsetoetuste rakendamiseks vajalikku üleminekumäärust (COM(2019)581 final), mis reguleerib toetuste andmist 2021. ja 2022. aastal ehk üleminekuaastatel.

**4. Määruse mõjud**

Määruse peamine eesmärk seisneb potentsiaalsete taotlejate jaoks õigusselge olukorra loomises selle kohta, milliseid ELÜPSi § 11 lõike 1 punktides 4–7 nimetatud otsetoetusi on 2021. aastal võimalik taotleda. Eesti rakendab 2021. aastal viit liikmesriigile kohaldamiseks vabatahtlikku toetuskava, mille raames antakse piimalehma kasvatamise otsetoetust, piimalehma kasvatamise otsetoetust Saaremaal, Hiiumaal, Muhus, Kihnus ja Ruhnus, ute ja kitse kasvatamise otsetoetust, puu- ja köögivilja kasvatamise otsetoetust ning väikepõllumajandustootja otsetoetust. Tootmiskohustusega seotud toetuste maksmiseks on 2021. aastal ette nähtud 6,820 miljonit eurot, millest 0,544 miljonit eurot kavandatakse puu- ja köögivilja kasvatamise otsetoetuseks, 0,540 miljonit eurot ute ja kitse kasvatamise otsetoetuseks, 4,723 miljonit eurot piimalehma kasvatamise otsetoetuseks ja 1,013 miljonit eurot piimalehma kasvatamise otsetoetuseks Saaremaal, Hiiumaal, Muhus, Kihnus ja Ruhnus. Väikepõllumajandustootjate kava raames antakse kõiki teisi otsetoetusi, kusjuures toetuste saamise nõuete osas kehtivad teatud erisused. Taotleja peab täitma nõudeid nende otsetoetuste saamiseks, mida ta on taotlenud, kuid ei pea täitma nõuetele vastavuse nõudeid ega järgima kliimat ja keskkonda säästvaid põllumajandustavasid. Iga-aastane toetussumma väikepõllumajandustootjate kavas osaleva põllumajandustootja kohta arvutatakse taotletud otsetoetuste ühikumäärade alusel ja eraldi eelarvet selle toetuse jaoks eraldatud ei ole.

Põllumajanduse Registrite ja Informatsiooni Ameti 2019. aasta andmete kohaselt määrati väikepõllumajandustootja toetust 1350 taotlejale, kelle kasutada oli 6929 hektarit põllumajandusmaad ja kes kasvatasid 33 piimalehma. Piimalehma kasvatamise otsetoetust määrati 955 taotlejale, kellel oli 34 699 piimalehma. Puu- ja köögivilja kasvatamise otsetoetust määrati 205 taotlejale, kelle kasutuses oli 1934 hektarit põllumaad.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Toetusi rahastatakse Euroopa Liidu eelarvest (EAGFi vahenditest). Tootmiskohustusega seotud toetusteks kavandatakse 2021. aastal maksta 6,820 miljonit eurot, mis on 4,1% kogu otsetoetuste eelarvest. Väikepõllumajandustootja toetust võib maksta otsetoetuste eelarvest kuni 10% ulatuses.

Määruse rakendamisega ei kaasne lisakulusid riigieelarve vahenditest. Piimalehma kasvatamise otsetoetuse, piimalehma kasvatamise otsetoetuse Saaremaal, Hiiumaal, Muhus, Kihnus ja Ruhnus ning ute ja kitse kasvatamise otsetoetuse menetlemisega seotud kulud on kirjeldatud vastavate maaeluministri määruste seletuskirjades.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse arvamuse esitamiseks Põllumajanduse Registrite ja Informatsiooni Ametile ning eelnõude infosüsteemi EIS kaudu kooskõlastamiseks Rahandusministeeriumile.